Nóg ŉ aanval in Pta-natuurreservaatFoto: ER24 Russel Meiring, woordvoerder van ER24, het gesê paramedici is na ŉ natuurreservaat in Groenkloof ontbied waar die man en vrou aangeval is. Die aanval het vermoedelik in die Groenkloof-natuurreservaat plaasgevind, maar Meiring kon nie die spesifieke ligging bevestig nie. Volgens Meiring het die man sowel as die vrou ernstige beserings en snywonde aan hul koppe en arms opgedoen. Hulle is na bewering met pikke en grawe aangeval, maar dit is nie duidelik hoeveel aanvallers daar was nie. ER24 het die vrou na ŉ hospitaal gehaas, terwyl die man deur ŉ ander ambulansdiens na ŉ hospitaal gehaas is. Maroela Media wag vir meer inligting van die polisie. In Januarie vanjaar is ŉ soortgelyke voorval in die Groenkloof-natuurreservaat aangemeld toe twee vroue deur twee mans oorval, met klippe bestook en beroof is. ŉ Bejaarde egpaar is in Mei verlede jaar ook in die Groenkloof-natuurreservaat aangeval en beroof.